Suvilehtohon käy!
Suvilehtohon käy, kesä tullut jo on,
 se jo paimenpilliä soittaa,
 suvilehtohon käy, kesä lämmin nyt on,
 jo auringon impyet voittaa,
 ne voittavat hallan,
 ne ottavat vallan
 ja kukkien seppeltä kulmilleen
 ne kuin kruunausjuhlassa koittaa.

 Suvilehtohon käy, ylös kunnaille käy,
 pyhät valkeat pystytä armaat,
 kesän jumalten kunniaks uhrisi suo,
 pois polta nyt huolesi harmaat,
 kun taivojen pielet
 ja lintujen kielet
 nyt kertovat hetkistä helluntain
 ja kun kutsuvat maa-emon parmaat.

 Suvilehtohon käy, kun on lempeä yö,
 kesän kukat kun toistansa kaulaa,
 kun valkeat neidot valkean yön
 taas kietovat punaista paulaa,
 ja mainingit meren
 ja ihmisen veren
 kun suuria sointuja soittavat taas
 ja niin outoa onnea laulaa!